หุ้น Top-Ten ที่คิดว่าอยู่ใน Corner จำนวน 4 ตัว เมื่อลองมาคำนวณดู พบข้อมูลพื้นฐานอะไรบ้าง
หุ้น “Top-Ten” หรือหุ้นที่ใหญ่ที่สุดวัดจาก Market Cap. หรือมูลค่าหุ้นของบริษัท 10 อันดับแรกของตลาดหุ้นไทย มีหุ้นที่น่าจะอยู่ใน Corner ไม่น้อยกว่า 3-4 ตัว และนั่นก็คือหุ้นที่คิดว่ามีมูลค่าสูงกว่าพื้นฐานทางธุรกิจอย่างชัดเจน และเหตุผลที่ราคาหุ้นสูงมากนั้นส่วนสำคัญมาจากการที่มีนักลงทุน ไม่ว่าจะเป็นใครซึ่งรวมถึงเจ้าของหรือผู้ถือหุ้นใหญ่ด้วยได้เข้าไปซื้อหรือไม่ขายหุ้นออกไปแม้ว่าราคาหุ้นจะสูงเกินพื้นฐานไปมาก และการซื้อหรือไม่ขายนั้น มีมากกว่าความต้องการที่จะขายมาก ส่วนหนึ่งเนื่องจากปริมาณหุ้นที่จะขายมีจำกัด บางทีแค่ไม่เกิน 20-30% ของหุ้นทั้งหมดหรือที่เรียกว่าหุ้นมี “Free Float” ต่ำ

หุ้น Top-Ten ที่คิดว่าอยู่ใน Corner จำนวน 4 ตัว เมื่อลองมาคำนวณดู พบข้อมูลพื้นฐาน ดังต่อไปนี้

1) มี Market Cap. โดยเฉลี่ยหุ้นละประมาณ 779,000 ล้านบาท

2) รายได้ “ปกติ” ต่อปีในปี 2565 โดยประมาณจากตัวเลขสูงสุดที่เคยทำได้เฉลี่ยปีละ 72,783 ล้านบาท

3) กำไรต่อปี ประมาณจากกำไรสูงสุดที่ทำได้เฉลี่ยปีละ 13,824 ล้านบาท

4) ค่า P/E ของหุ้นเฉลี่ยถ้าคิดจากตัวเลขเฉลี่ยของข้อ 1 และข้อ 3 คือ ประมาณ 56 เท่า แต่ถ้าคิดโดยหาค่า P/E ของแต่ละตัวแล้วนำมาเฉลี่ยก็จะได้ค่า PE ประมาณ 59 เท่า

5)ปันผลตอบแทนเฉลี่ยประมาณ 0.33% ต่อปี

6) ที่เป็นสัญญาณบอกว่าอาจจะเกิดการ Corner หุ้นก็คือ Free Float ของหุ้นที่วัดจากผู้ถือหุ้นที่ถือต่ำกว่า 5 อันดับแรกเป็นต้นไปว่ามีกี่เปอร์เซ็นต์ ก็พบว่าเท่ากับ 26%
ความรู้ทางการเงิน